Mabuza: ‘Lyk ek soos ŉ misdadiger?’Adj.pres. David Mabuza. Foto: Elmond Jiyane, GCIS Adjunkpres. David Mabuza het Donderdag LP’s beskuldig dat hulle ŉ “sluipmoord op sy karakter” uitvoer en het ontken dat hy by enige oortredings betrokke is. Dít kom ná ŉ exposé in die New York Times vroeër in Augustus oor aantygings van korrupsie teen hom. “Daar is al aantygings van korrupsie, van moord – allerhande soorte aantygings – teen my gemaak en hier is ek, ek is steeds hier. Ek wag vir iemand om ŉ saak aanhangig te gaan maak en te sê jy het een, twee of drie [sake aanhangig gemaak]. As jy wegbeweeg van aantygings na iets wat op feite gegrond is, dan kan ek jou aanvat, bedoelende ek kan dan hof toe gaan en sê wie het wat gesê,” het Mabuza tydens sy maandelikse vraag-en-antwoord-sessie in die Nasionale Vergadering gesê. “Ek weet nie of ek soos ŉ misdadiger lyk nie. Lyk ek soos ŉ misdadiger?” Molapi Plouamma, Agang-SA LP, het toe ingetree en vir LP’s gesê: “Ek wil die adjunkpresident help – hy lyk soos ŉ verdagte.” Daar is toe bevind Plouamma was buite orde en Belinda Bozzoli van die DA is uit die vergadering verskoon nadat sy na Mabuza as “korrup” verwys het en nie haar opmerking wou terugtrek nie. Die New York Times-artikel het onder meer beweer dat daar volgens regeringsrekords en beamptes “in Mabuza se party” miljoene dollar wat vir onderrig bestem was in ŉ “maalkolk van verdagte besteding, swak openbare konstruksie en onbeskaamde korrupsie om sy politiese ambisies te dryf” verdwyn het. Mabuza het nie die aantygings spesifiek aangespreek nie, maar is keer op keer gepols om te antwoord oor of hy een van die eerstes gaan wees wat na vore gaan tree as pres. Cyril Ramaphosa se plan om regeringsamptenare aan leefstyloudits te onderwerp in werking tree. “Ek is beskikbaar – die feit dat ek nog hier staan – ek sal myself in enige stadium aan enige vereiste van die regering onderwerp,” het Mabuza in antwoord op dié vrae gesê.